和石學士直舍晨興
作者：宋祁
朝代：宋

paragraphs: 高閣休殘暝，層梁逼早暾。
芳風萬年樹，殘月九重閽。
枕歇淵魚夢，裘貪睡貉溫。
星杓壓城角，天漢落河源。
肅唱千廬寂，傳聞萬戶喧。
烟浮紫藜觀，春著翠梧園。
有客方岑寂，紬書滯討論。
新年居右席，此地到西崑。
硯瀉含毫滴，刀餘削柿痕。
談高白馬度，頌罷碧雞翻。
幸接雌黄几，同歡清白樽。
不因窺麗句，誰刮翳瞳昏。